Aprovada una modificació de crèdits de més de 5.000.000€ per a continuar millorant l'Eliana amb més inversions i serveis
02 de abril de 2024

• Una proposta que va tirar avant gràcies als vots a favor del PSPV i Compromís, l'abstenció de Vox i el vot en contra del PP.

L'Ajuntament de l'Eliana ha aprovat en la sessió plenària ordinària del mes de març una modificació de crèdits de 5.212.034 euros. “Un punt que va eixir a favor amb els vots del PSPV i Compromís, l'abstenció de Vox i el vot en contra del PP”, ha comentat l'alcalde de l'Eliana, Salva Torrent.

“És una llàstima que el PP no vote a favor de millorar la qualitat de vida dels veïns i veïnes de l'Eliana. Que no vulga que es milloren els serveis que prestem a la ciutadania, que no vulga que continuem ajudant a les associacions del municipi, que no crega en el medi ambient i en polítiques que ajuden a conservar el nostre entorn”, ha assenyalat Torrent.

Quant als crèdits extraordinaris aprovats, destaquen els 230.000 € per al nou aparcament del  poliesportiu que oferirà noves places a la població de l'Eliana i a les persones visitants.

A més, en la seua aposta decidida pel medi ambient, la conservació d'espais i la utilització adequada dels recursos naturals; el consistori destinarà 289.833,09 € a ampliar la xarxa d'aigua de qualitat 2 -la destinada a reg i altres usos- perquè el consum d'aigua de qualitat 1 -la de consum- puga veure's reduït i evitar possibles problemes de proveïment en els mesos més calorosos de l'any. Així com els 300.000 € que es destinaran a renovar la xarxa d'aigua potable.

Destaquen també, entre moltes altres més, els 279.850,01 € en matèria de sostenibilitat ambiental de la subvenció de l'Obra Anell Cavallers i els 370.300 € per a la compensació d'energia del proveïment domiciliari d'aigua.

A més, esment especial mereixen els 45.000 € destinats a la subvenció de la Unió Musical de l'Eliana, els 47.300 € per al club de bàsquet Jóvens l'Eliana o els 57.700 € per al Club Esportiu Futbol Base l'Eliana. En total, 200.000 euros destinats a les diferents associacions del municipi. I per a millorar la seguretat ciutadana, s'han previst 31.000 € per a la instal·lació de noves càmeres.

En definitiva, 2.494.763,91 € en crèdits extraordinaris que se sumen als 2٫717.270,65 € en suplements de crèdits entre els quals cal subratllar els 302.902,43 € per a l'ampliació de la biblioteca municipal; els 320.413 € per al nou sistema de neteja viària; els 266.789 € del servei de recollida de residus sòlids o els 200.000 € destinats als plans d'ocupació, que han donat treball a 35 persones en 2023.

"Es tracta en definitiva de continuar ampliant, millorant i apostant pel nostre municipi”, ha explicat l'alcalde de l'Eliana. “Modificacions necessàries que ens ajudaran a posar en marxa nous sistemes com el de neteja viària, tan demandat pels nostres veïns i veïnes. Que continuem mirant amb optimisme i amb determinació el futur del nostre poble”, ha afegit Torrent.